5 plaasaanvalle in 48 uur aangemeld | Netwerk24
Deur Eugenie Gregan 09 Augustus 2018 17:41
Minstens vyf plaasaanvalle is die afgelope twee dae aangemeld.
Volgens Ian Cameron, hoof van AfriForum se gemeenskapsveiligheid, is daar soms 'n toename in plaasaanvalle rondom langnaweke.
"Maar wat nou vreemd is, is dat dit baie stil was tydens die sittings oor grondonteiening en toe dit verby is, kom hierdie skielike toename."
Henry Geldenhuys, TLU SA se adjunkpresident en voorsitter van die organisasie se nasionale veiligheidskomitee, is egter versigtig om die onlangse plaasaanvalle as 'n skielike toename te beskryf.
"Ons sien elke naweek aanvalle en volgens ons syfers is daar elke dag 'n plaasaanval en elke sesde dag 'n plaasmoord."
Volgens TLU SA se syfers was daar vanjaar al 244 aanvalle en 38 moorde.
"Die grondkwessie het beslis vir ons nuwe moeilikheid gebring. 'n Toename in grondbesettings het 'n regstreekse invloed op veiligheid," sê Geldenhuys.
Hy het ook sy kommer uitgespreek oor die inkonsekwentheid waarmee polisiekantore onwettige grondbesetting hanteer.
"By een polisiekantoor sal lede dadelik optree, terwyl dié by 'n ander hul skouers sal ophaal. Daar is nie reëlmaat in die manier waarop die kwessie hanteer word nie."
Hy het 'n beroep op mense gedoen om betrokke te raak by die beveiliging van plase.
"Jy kan die boere nie alleen los nie, want jy maak die deur oop vir 'n spul ander probleme."
* Werkers op die plaas Honingsnest, noord van Pretoria, is Dinsdagnag in hul woonkwartiere aangeval en gemartel om inligting oor die boer se huis te kry.
'n Vrou is ten aanskoue van haar medewerkers verkrag. Sy is nog in die hospitaal.
Hulle het 'n opening in die heining geknip en die werkers omstreeks 02:00 oorval.
Die aanvallers wou deurentyd by die werkers weet waar "die mense van die huis" se sleutels en kluis is.
Die werkers het Woensdag berading gekry.
* In die Brits-distrik in Noordwes is 'n bejaarde boer Dinsdagnag met sy eie vuurwapen gewond.
Gerhard Badenhorst (77) en sy vrou, Beatrice (76), is omstreeks 02:00 deur 'n rower in hul huis oorval.
Die gewapende rower is op die toneel dood en 'n onbekende aantal rowers het gevlug.
Die rower was glo met 'n mes gewapen en het die kluissleutels geëis. Badenhorst het glo sy rewolwer by hom gehad, maar die rower het dit in 'n worsteling by hom afgeneem en hom daarmee geskiet voordat hy op die vlug geslaan het. Die aanvaller het ook drie selfone en persoonlike dokumente van die Badenhorst-egpaar gebuit.
Badenhorst is in 'n plaaslike hospitaal behandel en dieselfde dag ontslaan. 'n Beloning van R10 000 word aangebied vir inligting wat kan lei tot die inhegtenisneming van die aanvaller.
* 'n Aanvaller is Woensdag naby Lichtenburg in Noordwes doodgeskiet nadat hy en sy makker op heter daad deur die 65-plaaseienaar betrap is.
Die boer het glo Woensdag omstreeks 20:30 gehoor hoe by sy huis ingebreek word. Hy het gaan ondersoek instel en een van die mans in die huis se gang gekry.
Na bewering het 'n onderonsie ontstaan en is skote geskiet. Die gewapende rower is op die toneel dood en 'n onbekende aantal rowers het gevlug.
* Woensdagaand het vier mense, onder wie vermoedelik 'n vrou, werkers op 'n plaas by Vastfontein naby Hammanskraal in Gauteng aangeval.
Twee werkers is geskiet en 'n vrou is glo verkrag. Die buurplaas se honde is voor die aanval van kant gemaak.
Cameron sê dit is moontlik dieselfde mense wat Dinsdagaand die Honingsnest-werkers aangeval het.
* In 'n aanval buite Mbombela, Mpumalanga, is 'n 45-jarige man se gesig Woensdagaand byna verbrysel toe hy met 'n stomp voorwerp aangeval is.
Hy was volgens berigte alleen tuis saam met sy twee jong kinders. Net sy beursie is glo gesteel.
Albert Gryvenstein van Bossies Community Justice (BCJ) in Mbombela sê die man se vrou het op haar bebloede man afgekom. Hy was nog by sy bewussyn en is na die Mediclinic Nelspruit gebring.